**Tájékoztató a közérdekű adatok megismerésére irányuló igények teljesítésének rendjéről**

Magyarország Alaptörvénye VI. Cikkének (3.) bekezdése értelmében mindenkinek joga van a közérdekű adatok megismeréséhez. A közérdekű és a közérdekből nyilvános adat fogalmát, valamint a közérdekű adatok megismerésének rendjét az információs önrendelkezési jogról és az információszabadságról szóló 2011. évi CXII. törvény (a továbbiakban: Infotv.) határozza meg.

Az Infotv.3.§. 5. pontja alapján közérdekű adat*:*az állami vagy helyi önkormányzati feladatot, valamint jogszabályban meghatározott egyéb közfeladatot ellátó szerv vagy személy kezelésében lévő és tevékenységére vonatkozó vagy közfeladatának ellátásával összefüggésben keletkezett, a személyes adat fogalma alá nem eső, bármilyen módon vagy formában rögzített információ vagy ismeret, függetlenül kezelésének módjától, önálló vagy gyűjteményes jellegétől, így különösen a hatáskörre, illetékességre, szervezeti felépítésre, szakmai tevékenységre, annak eredményességére is kiterjedő értékelésére, a birtokolt adatfajtákra és a működést szabályozó jogszabályokra, valamint a gazdálkodásra, a megkötött szerződésekre vonatkozó adat; 6. pontja alapján *közérdekből nyilvános adat:*a közérdekű adat fogalma alá nem tartozó minden olyan adat, amelynek nyilvánosságra hozatalát, megismerhetőségét vagy hozzáférhetővé tételét törvény közérdekből elrendeli.

Az Infotv. alapján **kötelezően közzéteendő** (általános közzétételi lista szerinti), a szervezeti felépítéssel, a szervezet tevékenységével, működésével és gazdálkodásával kapcsolatos **közérdekű adatok és közérdekből nyilvános adatok elérhetőek a** [**www.gotthardotthon.hu**](http://www.gotthardotthon.hu) **oldalunkon a „Közérdekű adatok” menüpont alatt.**

**A közérdekű adat igénylése:**

A közérdekű adat megismerésére irányuló Infotv. 28. § (1) bekezdése szerinti igényt az intézmény vezetője részére kell benyújtani.

A személyesen megjelent igénylő szóban előterjesztett igényét az erre a célra rendszeresített, az ***1. sz. melléklet* szerinti igénylőlapnak** az intézmény vezetője általi kitöltésével, vagy azzal megegyező adattartalmú igénylés írásba foglalásával, majd annak igénylő általi aláírásával konkretizálja.

A postai vagy elektronikus úton történő adatigénylésre az intézmény honlapjáról letölthető igénylőlap kitöltésével, vagy azzal megegyező adattartalmú igénylés benyújtásával van mód. Az adatigényléseket az intézmény a honlapján megjelölt elektronikus, illetve postacímen fogadja.

Az adatigénylés beérkezését követően az intézmény vezetője az igényt nyilvántartásba veszi, és válaszadás céljából elektronikus úton haladéktalanul az adatot kezelő személyhez vagy szervezeti egységhez továbbítja.

***A közérdekű adat megismerésére irányuló igények benyújtásának módja***

1. Írásban az intézmény címére (9970 Szentgotthárd, Hunyadi u. 29.)
2. Elektronikus úton: szakositott@gotthardotthon.hu e-mail címen
3. Személyesen az intézményben (Szentgotthárdi Szakosított Otthon, 9970 Szentgotthárd Hunyadi u. 29.) az intézmény vezetője, vagy az általa kijelölt adatvédelemért felelős személy által történő írásba foglalással.

A közérdekű adat megismerésére irányuló igénynek az adatot kezelő közfeladatot ellátó szerv az igény tudomására jutását követő legrövidebb idő alatt, legfeljebb azonban **15 nap**on belül tesz eleget.

Ha az adatigénylés jelentős terjedelmű, illetve nagyszámú adatra vonatkozik, a fenti határidő egy alkalommal, 15 nappal meghosszabbítható. Erről az igénylőt az igény kézhezvételét követő 8 napon belül tájékoztatni kell.

Az adatokat tartalmazó dokumentumról vagy dokumentumrészről az igénylő másolatot kaphat. Az adatot kezelő közfeladatot ellátó szerv a másolat készítéséért – az azzal kapcsolatban felmerült költség mértékéig terjedően – **költségtérítés**t állapíthat meg, amelynek összegéről az igénylőt az igény teljesítését megelőzően tájékoztatni kell.

Az igény teljesítésének megtagadásáról - megjelölve annak indokát és az igénylőt ez esetben megillető jogorvoslati lehetőségeket – annak előterjesztésétől számított 8 napon belül értesíteni kell az igénylőt.

**Az adatigénylés teljesítésének lezárása**

Az adatot kezelő személy, vagy szervezeti egység vezetője az igényelt adat megismerésére szolgáló vagy annak kiadását megtagadó válaszlevél-tervezetet tartalmazó ügyiratot papír alapon és elektronikusan megküldi az intézmény vezetője részére.

Az igény teljesítését, az igény elutasítását, illetve a felmerülő költségek megfizetését követően az igénylő személyes adatait haladéktalanul törölni kell. A személyes adatok törlése az intézmény vezetője felelőssége.

Az Infotv. 30. § (5) bekezdése szerint nem nyilvános adat megismeréséről - az Infotv. 26. és 27. §§-aiban foglaltak figyelembevételével - az (1) bekezdésben meghatározottak szerint az intézmény vezetője dönt.

**Jogorvoslat:**

Az igénylő a közérdekű adat megismerésére vonatkozó igény elutasítása, a teljesítésre nyitva álló, illetve az adatkezelő által az Infotv. 29. § (2) bekezdése szerint meghosszabbított határidő eredménytelen eltelte esetén, valamint – ha a költségtérítést nem fizette meg – a másolat készítéséért megállapított költségtérítés összegének felülvizsgálata érdekében bírósághoz fordulhat. Az országos illetékességű közfeladatot ellátó szerv ellen indult per a törvényszék hatáskörébe tartozik. A bíróság illetékességét az alperes közfeladatot ellátó szerv székhelye alapítja meg. A pert az igény elutasításának közlésétől, a határidő eredménytelen elteltétől, illetve a költségtérítés megfizetésére vonatkozó határidő lejártától számított harminc napon belül kell megindítani az igényt elutasító közfeladatot ellátó szerv ellen.

Az igény teljesítésének megtagadásáról - megjelölve annak indokát és az igénylőt ez esetben megillető jogorvoslati lehetőségeket – annak előterjesztésétől számított 8 napon belül értesíteni kell az igénylőt.